作者:王沂孫
標題:一萼紅
內容:小庭深。有蒼苔老樹，風物似山林。侵戶清寒，捎池急雨，時聽飛過啼禽。掃荒徑、殘梅似雪，甚過了、人日更多陰。壓酒人家，試燈天氣，相次登臨。猶記舊遊亭館，正垂楊引縷，嫩草抽簪。羅帶同心，泥金半臂，花畔低唱輕斟。又爭信、風流一別，念前事、空惹恨沈沈。野服山筇醉賞，不似如今。